Dodetal styg ná ontploffings in Kaboel | Maroela Media
Afghane wag vir 'n vliegtuig om uit Afghanistan te vlug. Dit volg na die twee bomme wat Donderdag by die lughawe afgegaan het (Foto: Etat Major Des Armées, AFP)
Twee selfmoordbomme wat Donderdag byna gelyktydig naby die lughawe in Kaboel, Afghanistan, afgegaan het, het die lewe van minstens 90 mense geëis. Dertien van die oorledenes was Amerikaanse soldate.
Minstens 150 mense is beseer deur hierdie bomme van die Islamitiese Staat (Isis).
Amerikaanse bevelvoerders het gesê hulle is op hul hoede vir nog aanvalle by die lughawe deur Isis, insluitend moontlik vuurpyle of bomme.
Maroela Media het vroeër berig die een bom het afgegaan naby die Baron-hotel, digby die lughawe, waar Britse soldate en burgers tuisgaan. Geweerskote is ook by die hotel gehoor. Daar was ook 'n ontploffing in 'n rioolwatersloot by die Abbey-hek van Kaboel se internasionale lughawe.
Hordes Afghane kom al die afgelope week by die Abbey-hek byeen om toegang tot die lughawe te kry om die land te verlaat. Buitelandse burgers en Afghane word onder die beheer van die VSA deur die lughawe uit die land ontruim. Die Taliban het vroeër die week egter gewaarsku dat buitelandse magte tot 31 Augustus kans het om hul landsburgers uit Afghanistan te verwyder. Die Taliban het dié sperdatum as 'n "rooi lyn" bestempel.
Die Amerikaanse president Joe Biden het Donderdagaand in 'n toespraak ook onderneem om voort te gaan met die ontruimings (Foto: Drew Angerer, AFP)
BBC berig Boris Johnson, die Britse eerste minister, het aangedui die Verenigde Koninkryk gaan voort met sy operasie om mense uit Afghanistan te verwyder ondanks die "veragtelike" bomaanvalle. Ná 'n noodvergadering het die premier die versekering gegee dat die Verenigde Koninkryk onverpoos sal werk om sy burgers en Afghane uit die land te bevry.
Die Amerikaanse president Joe Biden het Donderdagaand in 'n toespraak ook onderneem om voort te gaan met die ontruimings. Hy het gesê die VSA sal die aanval "nie vergewe en nie vergeet nie", en aan die oortreders sê: "Ons sal julle opspoor en aan die pen laat ry."
Biden is glo vroeër die week teen die moontlike terreuraanval op die lughawe gewaarsku.
Australië het Vrydag gesê dat al sy troepe uit Afghanistan onttrek is kort voor die bomaanvalle in Kaboel, nadat hulle vroeër die week "baie duidelike waarskuwings van 'n dreigende aanval ontvang het".
Meer as 100 000 mense is reeds uit Afghanistan ontruim sedert die Taliban op 15 Augustus in die land aan bewind gekom het. Afghane wou sedertdien probeer ontsnap van die gevreesde bewind van dié fundamentalistiese Islamitiese beweging.
Afghanistan In die nuus Kaboel
Agt sterf toe hyskraan ineenstort
Dit is nou dieselfde ISIS wat beweer het hulle sal niemand leed aandoen nou dat hulle in bewind is…
Ek voel jammer vir die Afghaanse mense wat al die nodige toerusting en opleiding het om terug te baklei maar bloot net te bang is. Dit moet verskriklik wees om al jou besittings te los en te vlug na 'n ander land waar jy waarskynlik vir die res van jou lewe 'n vlugteling gaan wees.
Nog n paar bokwagters wat ander dood in die naam van geloof.
Niemand skrik vir hom en sy dreigemente nie . Niemand .
Ek verstaan net nie. Hulle was bewus van die gevaar. Hoe het die selfmoord bom aanvallers ongesiens tussen die mense ingekom?